B. Bugár, podpredseda NR SR: (2001-11-07):
Dávam slovo určenému spravodajcovi z výboru pre financie, rozpočet a menu pánovi poslancovi Vladimírovi Maňkovi a prosím ho, aby informoval Národnú radu o výsledku rokovania výborov o tomto poslaneckom návrhu zákona, aby odôvodnil poslanecký návrh a stanovisko gestorského výboru. Nech sa páči, pán poslanec. V. Maňka, poslanec: Ďakujem za slovo. Vážený pán predsedajúci, vážená pani ministerka, vážené kolegyne, vážení kolegovia, Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s § 79 zákona o rokovacom poriadku túto spoločnú správu výborov. Národná rada Slovenskej republiky svojím uznesením č. 1574 z 11. 9. 2001 pridelila návrh skupiny poslancov predmetného návrhu zákona týmto výborom: ústavnoprávnemu výboru, výboru pre financie, rozpočet a menu, výboru pre pôdohospodárstvo a výboru pre verejnú správu. Všetky výbory prerokovali predmetný návrh zákona v stanovenom termíne. Gestorský výbor nedostal do začatia rokovania o návrhu skupiny poslancov Národnej rady k predmetnému návrhu (tlač 1052) žiadny návrh. K predmetnému návrhu zákona zaujali výbory Národnej rady Slovenskej republiky tieto stanoviská: 1. Odporúčanie pre Národnú radu Slovenskej republiky návrh schváliť s pozmeňujúcimi a doplňujúcimi návrhmi, a to ústavnoprávny výbor uznesením č. 693 zo 10. októbra 2001. 2. Neprijaté uznesenia v zmysle § 52 ods. 4 rokovacieho poriadku Národnej rady Slovenskej republiky, a to výbor pre financie, rozpočet a menu neprijal platné uznesenie, pretože z celkového počtu 12 poslancov prítomných bolo 7 poslancov, za návrh nehlasoval nikto, proti nikto a 7 poslancov sa hlasovania zdržalo. Výbor pre pôdohospodárstvo takisto neprijal platné uznesenie, pretože z celkového počtu 12 poslancov prítomných bolo 9, za návrh hlasovali 3, proti 4 a 2 poslanci sa hlasovania zdržali. Výbor pre verejnú správu neprijal platné uznesenie, pretože z celkového počtu 12 poslancov prítomných bolo 9, za návrh hlasovali 4 poslanci, proti nikto a 5 poslancov sa hlasovania zdržalo. Z uznesení výborov Národnej rady, ktoré sú uvedené v časti III spoločnej správy, vyplynuli pozmeňujúce a doplňujúce návrhy v počte tri, sú uvedené v spoločnej správe. Gestorský výbor na základe stanovísk výborov k návrhu skupiny poslancov Národnej rady k tlači 1025, vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v súlade s § 79 ods. 4 a § 83 zákona o rokovacom poriadku, odporúča Národnej rade Slovenskej republiky návrh skupiny poslancov schváliť s pozmeňujúcimi a doplňujúcimi návrhmi. Predmetná správa výborov bola schválená uznesením gestorského výboru č. 805 z 23. októbra 2001. Výbor ma určil za spoločného spravodajcu výborov a súčasne ma poveril 1. predniesť spoločnú správu výborov na schôdzi Národnej rady Slovenskej republiky, 2. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynú z rozpravy. Vážený pán predsedajúci, teraz budeme prerokúvať balík ekonomických zákonov, ja by som vás chcel požiadať, aby k hlasovaniu o tomto balíku došlo naraz, najlepšie zajtra spoločne, aby sme to nerobili dnes, keď budeme o 17.00 hodine hlasovať. Je to potrebné kvôli tomu, že bude potrebné ešte niektoré veci si prerokovať. Súčasne vás prosím, aby ste otvorili rozpravu, a hlásim sa do rozpravy ako prvý. Ďakujem.